Fredag besøgte TV2 Nord arkitektvirksomheden Friis Molkte i Aalborg, der har forkortet arbejdsugen. En idé, der ifølge en arbejdsmarkedsforsker, kan bringe meget positivt med sig.

Folk skal ikke løbe hurtigere for at få en ugentlig fridag. De skal faktisk slet ikke løbe, men gå. Og endda langsommere. Det mener Thomas Hjortlund, der er administrerende direktør og partner i arkitektvirksomheden Friis Molkte, som TV2 Nord talte med fredag . De har i flere måneder arbejdet mod et roligere arbejdsmiljø med henblik på en ugentlig fridag. Og det er faktisk en idé, som flere virksomheder burde kigge på at implementere. Det mener i hvert fald Thomas Bredgaard, der er arbejdsmarkedsforsker ved Aalborg Universitet. - Det virker som om idéen breder sig som ringe i vandet. Vi hører flere og flere gode eksempler på private og offentlige virksomheder, som indfører den 4-dages arbejdsuge, og selvom der er mange måder at gøre det på, er erfaringerne ret entydigt positive, siger han. Thomas Bredgaard mener, at regeringens syn på arbejdslivet er gammeldags, da de kun forsøger at få flest muligt ud på arbejdsmarkedet. Ifølge forskeren kan det være godt nok for statsfinanserne, men har man i stedet trivsel og produktivitet for øje, bør en kortere arbejdsuge være på regeringens radar. Corona kan have betydning Man oplevede under corona-nedlukningerne, at balancen mellem privatliv og arbejdsliv blev sværere at holde, når arbejdet skulle passes hjemmefra, mens børnene også skulle passes. - Mange brændte lidt sit lys i begge ender i den periode, så der er store grupper på arbejdsmarkedet, der nu har et stort ønske om mere fritid og frihed, og der kan en 4-dages arbejdsuge være en måde at imødekomme det ønske, siger Thomas Bredgaard. Du kan se interviewet med arbejdsmarkedsforskeren her: Undersøgelser viser intet negativt Flere og flere virksomheder prøver i et forsøg at skære ned på antallet af arbejdsdage, og langt størstedelen af de virksomheder vælger også at fortsætte efter forsøget. Det skriver Berlingske . Og ifølge Thomas Bredgaard ser det ikke ud til, at den korte arbejdsuge har negative konsekvenser for hverken virksomhedernes produktivitet eller omsætning. - Medarbejderne oplever en bedre trivsel, en større jobtilfredshed og de får en bedre arbejdslivsbalance, fortæller arbejdsmarkedsforskeren. Man skal på den anden side være opmærksom på, at de fire dage, der så bliver arbejdet, vil komme til at være mere intensive, og det vil nogle medarbejdere have det svært med, understreger Thomas Bredgaard. Derfor håber han også, at man løbende i virksomhederne husker at evaluere på resultaterne.